Iber Steel presenta a l'Ajuntament de Sagunt el seu nou pla de creixement
18 de juliol 2022

![](/media/qnhpfim5/c1_mini_m1_visitaibersteel_img_2763.jpg?width=850&height=566.9886363636364)

L'alcalde de Sagunt, Darío Moreno, ha visitat les instal·lacions d'Iber Steel (Plafesa), centre de servei del grup Network Steel Resources (NSR), situada en la zona industrial del Polígon Sepes (Sagunt), després d'iniciar els moviments de terres en les noves parcel·les adquirides per al seu projecte d'ampliació industrial. L'alcalde ha tingut a més una trobada amb l'equip directiu de l'empresa i el seu president, Oscar Heckh, en el qual s'ha presentat el pla de creixement, que esperen consolidar en l'últim trimestre de 2023 amb les inversions previstes per a la zona.

Iber Steel, fundada l'any 2000, està especialitzada en el tall i comercialització de bobines, fleixos i xapes d'acer al carboni. La capacitat de producció de la planta es triplicarà amb l'arribada de maquinària adaptada a les noves tecnologies de la seua base de clients, i a més podrà ampliar el seu rang de productes pel que fa a grossàries de tall i qualitats. Això li permetrà explorar i atendre nous sectors i mercats. El pla duplicarà en la zona els llocs de treball directes respecte dels que actualment té.

Darío Moreno ha destacat que **«la nostra ciutat torna a demostrar que té la confiança del teixit empresarial i d'inversors nacionals i internacionals. En este cas ho fa de la mà d'una empresa que porta assentada molts anys en el nostre municipi»**. En este sentit, ha explicat que **«ara farà una important inversió per a actualitzar el seu centre productiu, duplicar les seues instal·lacions i també duplicar el nombre de treballadors i treballadores»**.

Així mateix, l'alcalde de Sagunt ha indicat que **«vam dir des del principi que, per descomptat, una de les nostres prioritats era atraure grans inversions de l'estranger o de tipus nacional, però que també havíem de treballar amb aquelles empreses que ja estigueren presents en la localitat. Este ha sigut el cas del grup Plafesa, a qui volem agrair eixa confiança que demostren en el nostre municipi i que esperem que marque la senda també per a altres empreses, que continuen apostant per Sagunt com un lloc de referència en termes econòmics i industrials»**.

A la reunió han assistit el director financer d'NSR, Ventura Garzón; la directora de projectes d'NSR, Belén Sacristán; el president d'NSR, Oscar Heckh; l'alcalde de Sagunt, Darío Moreno; el director general de Plafesa, Luis Loredo; el subdirector general de Plafesa, Guillermo Hernández, i el director general d'NSR, Juan Antonio Mateo.

*   [](http://www.facebook.com/sharer.php?u=https://aytosagunto.es/va/actualitat/visita-alcalde-sagunt-iber-steel-2022-07-18/ "Facebook")
*   [](http://twitter.com/share?url=https://aytosagunto.es/va/actualitat/visita-alcalde-sagunt-iber-steel-2022-07-18/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/visita-alcalde-sagunt-iber-steel-2022-07-18/ "Linked In")
*   [](mailto:?body=https://aytosagunto.es/va/actualitat/visita-alcalde-sagunt-iber-steel-2022-07-18/)